Miestne zastupiteľstvo mestskej časti Bratislava-Petržalka

Materiál na rokovanie Miestneho zastupiteľstva
mestskej časti Bratislava-Petržalka
dňa  30. októbra 2007

Materiál číslo:  83/2007

K bodu: Návrh všeobecne záväzného nariadenia o miestnych daniach

Predkladá:				          Návrh uznesenia:

Marián Miškanin			           Miestne zastupiteľstvo mestskej časti Bratislava- 
prednosta MÚ			                       Petržalka

					           u z n á š a   s a   n a 

Prerokované:	Všeobecne záväznom nariadení, ktorým sa mení Všeobecne záväzné nariadenie Mestskej časti Bratislava-Petržalka č. 5/2004 o miestnych daniach
v miestnej rade           			 
dňa 9. októbra 2007			                         

Spracovateľ:				            
Julián Lukáček             			
vedúci finančného odd. MÚ  		           

Dôvodová správa

     Návrh na úpravu Všeobecne záväzného nariadenia Mestskej časti  Bratislava-Petržalka je predkladaný na základe schválených pracovných úloh z porady starostu v oblasti dane za psa. Cieľom tejto úpravy je zjednodušiť a zefektívniť výber dane v podmienkach našej mestskej časti a sadzbu dane upraviť na porovnateľnú výšku s ostatnými mestskými časťami Bratislavy. V tejto úprave sú už aj zohľadnené medzinárodné pravidlá FCI (Fédération  Cynologique Internationale) pre zaraďovanie psov do jednotlivých veľkostných kategórií. 
     Konkrétne zmeny vyplývajú z novelizácie zákona o miestnych daniach  č. 517/2005 Z. z., ktorou sa spresňuje negatívne vymedzenie predmetu dane a spresňuje vznik daňovej povinnosti, pričom za rozhodujúci sa už nepovažuje mesiac, v ktorom daňovník nadobudol psa, ale mesiac, v ktorom sa pes stal predmetom dane.
Tieto zmeny sú obsiahnuté v ods. 1), 2) a 7) tohto navrhovaného VzN.
Ďalšie navrhované zmeny:
-  znížiť počet daňových skupín platcov dane za psa (§ 3 ods.5),
- najzávažnejšie zmeny obsahuje ods. 5), v ktorom je určená výška dane od veľkosti psa,  
   v predchádzajúcom VzN rozdelenie bolo podľa rasy psa,
- navrhujeme zjednotiť daňovú povinnosť bez veľkostného rozdielu psa v rodinných domoch
   na jednotnú sumu a to 500,- Sk. Doteraz bolo za veľkého psa 2 000,- Sk a malého psa 
  100,-  Sk, 
-  Ods. 6) – navrhujeme uplatniť daň za psa v zmysle novelizácie zákona v ročnej výške 
   500,- Sk.   Doteraz boli automaticky od dane oslobodení držitelia preukazov zdravotne
   ťažko postihnutí bez  rozdielu, či pes mal, alebo nemal špeciálny výcvik a taktiež osamelí 
   dôchodcovia s príjmom na hranici životného minima. Navrhujeme minimálnu ročnú daň 
   vo výške 500,- Sk.
     Predložený materiál bol prerokovaný v komisii životného prostredia a vo finančnej komisii. Obidve komisie materiál doporučili na schválenie. Materiál bol daný na pripomienkovanie oddeleniam MÚ mestskej časti BA-Petržalka – bez pripomienok. Zároveň bol materiál na pripomienkovanie pre verejnosť zverejnený na našej webovej stránke a na vývesnej tabuli mestskej časti.

Návrh
Všeobecne záväzného nariadenia Mestskej časti Bratislava-Petržalka číslo . . . . . ktorým sa mení Všeobecne záväzné nariadenie mestskej časti Bratislava-Petržalka č. 5/2004 zo dňa 14. 12. 2004 o miestnych daniach

      Miestne zastupiteľstvo mestskej časti Bratislava-Petržalka podľa § 4 ods. 3 písm. i) a § 6 ods. 1 zákona Slovenskej národnej rady č. 369/1990 Zb. o obecnom zriadení v znení neskorších predpisov v spojení s § 29 a podľa § 15 ods. 2 písm. a) zákona Slovenskej národnej rady č. 377/1990 Zb. o hlavnom meste Slovenskej republiky Bratislavy v znení neskorších predpisov a článku 6 ods. 2 písm. ch) Štatútu hlavného mesta Slovenskej republiky Bratislavy v znení dodatkov sa uznieslo na tomto všeobecne záväznom nariadení:
  
Čl.1

1. § 3 sa mení nasledovne: 
§ 3
Daň za psa

(1)	Predmetom dane za psa je pes starší ako 6 mesiacov chovaný fyzickou osobou alebo právnickou osobou na území mestskej časti. Každý pes držaný nepretržite viac ako 90 dní na území SR podlieha evidencii psov.

(2)	Predmetom dane za psa nie je:
a)	pes chovaný na vedecké účely a výskumné účely,
b)	pes umiestnený v útulku zvierat,
c)	pes so špeciálnym výcvikom, ktorého vlastní alebo používa občan s ťažkým zdravotným postihnutím.

 (3) Daňovníkom je fyzická osoba alebo právnická osoba, ktorá je:
            a) vlastníkom psa alebo	
            b) držiteľom psa, ak sa nedá preukázať, kto psa vlastní.

 (4) Základom dane za psa je počet psov. 

 (5) Sadzba dane za jedného psa a kalendárny rok je: 
      a) 1 200,- Sk za  každého psa chovaného v bytových domoch, ktorého kohútiková
          výška nepresiahne 43 cm , 	
      b) 2 000,- Sk za psa, ktorého kohútiková výška je  43 a viac cm. 
      c) 500,- Sk za každého psa chovaného v rodinnom dome bez rozdielu veľkosti psa.

(6) Ak nejde o psa uvedeného v ods. 5) písm. b),  sadzba dane za psa a kalendárny rok je
      500,- Sk u osamelého dôchodcu s príjmom na hranici životného minima a občana  
     s ťažkým zdravotným postihnutím.

(7) Daňová povinnosť vzniká prvým dňom kalendárneho mesiaca nasledujúceho po mesiaci,
     v ktorom sa pes stal predmetom dane ( starší ako 6 mesiacov ) a zaniká  prvým dňom
     mesiaca nasledujúceho po mesiaci, v ktorom už daňovník nie je vlastníkom, alebo
     držiteľom psa.

(8) Daňovník je povinný písomne  oznámiť vznik daňovej povinnosti správcovi dane na 
     tlačive, ktoré tvorí prílohu č.1 tohto nariadenia do 30 dní od vzniku daňovej povinnosti
     a v tejto lehote zaplatiť daň na zdaňovacie obdobie, alebo pomernú časť dane na
     zostávajúce mesiace zdaňovacieho obdobia, v ktorom vznikla daňová povinnosť.
     Pri oznamovaní daňovej povinnosti daňovník preukáže svoju totožnosť predložením
     občianskeho preukazu alebo iným dokladom totožnosti a očkovací preukaz psa – 
     predmetu dane.

(9) V ďalších zdaňovacích obdobiach je daň na zdaňovacie obdobie splatná bez vyrubenia do
      31. januára tohto zdaňovacieho obdobia.

(10) Daňovník je povinný oznámiť správcovi dane zánik daňovej povinnosti na tlačive, ktoré
        tvorí prílohu č. 2 tohto nariadenia  najneskôr do 15. januára kalendárneho roka
        nasledujúceho po zdaňovacom období, v ktorom mu daňová povinnosť zanikla. 

(11) Ak daňová povinnosť zanikne v priebehu zdaňovacieho obdobia a daňovník to oznámi
       správcovi dane najneskôr do 30 dní odo dňa zániku daňovej povinnosti, správca dane na 
       požiadanie vráti pomernú časť dane za zostávajúce zdaňovacie obdobie, za ktoré bola daň
       zaplatená. K ohláseniu  zániku daňovej povinnosti daňovník predloží doklad od
       veterinára o úhyne psa, alebo o jeho zaregistrovaní v inej obci a vráti evidenčnú známku
       psa, ktorú dostal pri registrácii v mestskej časti Bratislava-Petržalka.

(12) Daňovník je povinný zaplatiť daň za zdaňovacie obdobie alebo pomernú časť dane 
       v hotovosti do pokladne správcu dane, bezhotovostným prevodom na účet správcu dane,
       elektronickou platbou alebo poštovým peňažným poukazom. Pre správne smerovanie
       platby je daňovník povinný uviesť platobné náležitosti, najmä variabilný symbol.

(13) Správca dane je oprávnený požadovať predloženie dokladu o evidencii a zaplatení dane
        za psa v inom mieste, ako v mestskej časti Bratislava-Petržalka.1)

(14) Správca dane je oprávnený vyžiadať od správcu bytového domu2) zoznam majiteľov 
        všetkých psov v dome chovaných, aj keď ešte dani nepodliehajú.

Čl. 2

Toto všeobecne záväzné nariadenie nadobúda účinnosť dňom 1. 1. 2008.

                                                                                               Milan Ftáčnik
                                                                                                    starosta

___________________________________________________________________________
1)  § 14 ods. 3 zákona č. 511/1992 Z. z. o správe daní a poplatkov v znení neskorších predpisov
2)	§ 7  a  § 32  ods. 3) a 4) zákona č. 511/1992 Z. z. o správe daní a poplatkov v znení neskorších predpisov

Stanovisko
finančnej komisie pri miestnom zastupiteľstve Bratislava-Petržalka zo dňa 8.10.2007

Prítomní: : Mgr. Belohorec, Ing. Hanák, Ing. Vermeš, Mgr. Bakerová-Dragúňová, p. Števove, MUDr. Janota, PhD., CSc
Neprítomní: Ing. Weissensteiner,  Ing. Plšek, Ing. Kocka 

K bodu : 
Návrh VZN o miestnych daniach 
Stanovisko:
Finančná komisia odporúča schváliť uvedený materiál.
Hlasovanie :
Prítomní : 6
Za           : 5
Proti        :0
Zdržal sa :1

V Bratislave 8.10.2007                                                    Mgr. Michal Belohorec v.r.
                                                                                             predseda FK

Za správnosť: Ing. Lukáček

Stanovisko Komisie životného prostredia a verejného poriadku

Komisia životného prostredia a verejného poriadku na zasadnutí dňa 10. 10. 2007 prerokovala návrh Všeobecne záväzného nariadenia o miestnych daniach  a  o d p o r ú č a  Miestnemu zastupiteľstvu miestnej časti Bratislava-Petržalka

s ch v á l i ť

návrh Všeobecne záväzného nariadenia o miestnych daniach  v predloženom znení.

Hlasovanie:
za: 4
proti: 0
zdržali sa:  1

                                                                                                        RNDr. Eugen Lexmann
                                                                                                          predseda komisie
                                                                                                              ŽP a VP